28 days later

Film dal mais da Curdin Fliri

Lieu: Engalterra. Temp: ussa. Ina gruppa da glieud ch'è encunter experiments cun animals delibereschan schimgias or dad in labor. Quai ch'els na san betg è che las schimgias èn infectadas cul virus "Wut". Ina morsa e la persuna sa transfurma entaifer secundas en in zombie agressiv. En pacs dis è tut l'Engalterra eliminada. 28 dis pli tard sveglia Jim (Cilian Murphy) or dal coma en in ospital. El n'ha nagin'idea tge ch'igl è capità. Desperà chamina el tras la citad da Londra vida. Ma ils zombies èn zuppads dapertut. Ensemen cun trais auters na-infectads sa fa Jim sin viadi vers ina truppa da militar che n'è para betg anc infectada.

Danny Boyle, il reschissur da "Trainspotting" maina il horror a Londra. Be gia la scena al cumenzament cur che Jim chamina tras la citad da Londra e tut è vid e quiet, para fitg bizarra, spaventusa e speziala. Il pensament ch'i da in virus che mazza tut, da als aspectaturs per il mument il rest. Danny Boyle ha gia dapi daditg mussà ch'el è in grond talent. E sch'i sa tracta da films da horror ins po esser segir ch'il resultat è extraordinari e na en il stil da "Scream" u "Halloween". In zic reflectar, bler sang ed extrem blera agressiun. Ma la fermezza da quest film da horror modern è: Tut pudess esser vair.

Il film fa daventar mirveglius, fa rir, fa ponderar, ma en emprima lingia fa'l tema. Danny Boyle merita grond respect perquai ch'el è capavel da far in film genial senza agid da stars u meds pli gronds a la Hollywood. ln grond effect spezial è la camera digitala. Quai ch'ins aveva vesì pro "Blair witch Project", cumpara ussa er en quest film. Ils purtrets èn per part turbels e la camera squassa mintgatant e fa mussar al aspectatur be curts purtrets che dattan ad el l'impressiun ch'el fiss sasez en panica e stuess currer davent.

Per quels ch'han ussa anc il curaschi dad ir a guardar quest film, quels pon far quai davent dals 17 da fanadur. Per quels che na vulan betg spetgar fin là, datti in pitschen regal dal reschissur: las emprimas 6 minutas dal film ins po guardar sut www.apple.com\trailers.'